**COFNODION A CHAMAU GWEITHREDU**

**DYDD MAWRTH 9 EBRILL 2019**

**1.30pm – 4.00pm**

**Yn bresennol**

|  |  |
| --- | --- |
| Yr Athro Phil Brown | Caitlin Davies |
| Lee Jones | Matthew Hicks |
| Mark John | Jacob Ellis |
| Marsha Ward | Tass Robinson |
| Rob Ashelford | Bethan Jones |
| Jess Beeken | Richard Jones |
| Yr Athro Andy Westwood | Tegid Roberts |

**Camau Gweithredu**

|  |  |  |  |
| --- | --- | --- | --- |
| **#** | **Cam gweithredu** | **Arweinydd** | **I’w gwblhau erbyn** |
| 1 | Rhannu papurau a sleidiau pwysig. | Matt Hicks | Cwblhawyd |
| 2 | Rhannu'r ddolen at ffurflen ar-lein yr ymgynghoriad ynghylch y Strategaeth Ryngwladol. | Matt Hicks | Cwblhawyd |
| 3 | Y panel i ystyried unrhyw argymhellion/camau gweithredu y dylid eu cynnwys yn yr adroddiad terfynol, ond sydd heb gael eu trafod hyd yma. | Pawb | 18 Ebrill i sicrhau bod y rhain yn cael eu cynnwys yn yr adroddiad terfynol. |

**Cofnod**

1. **Diweddariad gan y Cadeirydd**
	1. Nododd Phil yr amrediad o waith ymgysylltu a wnaed yn dilyn cyfarfod diwethaf y panel, gan gynnwys cyfarfodydd â Chyngor Cynghorol Cymru ar Arloesi, a Gweinidog y Gymraeg a Chysylltiadau Rhyngwladol.
	2. Y brif flaenoriaeth yn awr yw cwblhau’r argymhellion yn derfynol, a llunio’r cynnwys ar gyfer yr adroddiad terfynol.
2. **Adborth o’r trafodaethau â'r Gweinidog**
	1. Rhoddodd Matt adborth o’r trafodaethau diweddar â’r Gweinidog. Dyma’r prif bwyntiau:
	* sicrhau bod yr adolygiad yn cadw at ei derfynau, ac yn anrhydeddu’r cylch gorchwyl gwreiddiol;
	* bod yr adroddiad terfynol yn gam ymlaen i ni, a’i fod yn diffinio problemau yn ogystal â chynnig atebion clir ac ymarferol – mae angen iddo fod yn gyffrous;
	* dylai adlewyrchu’r gwaith da sy’n cael ei wneud yng Nghymru, gan dynnu sylw at yr achosion lle nad yw'r gwaith yn digwydd yn ddigon cyflym a/neu ar y raddfa angenrheidiol;
	* dylai’r adolygiad fod yn ofalus o ran ailadrodd argymhellion sydd wedi’u cyflwyno mewn adolygiadau eraill – Reid yw’r brif enghraifft yn hyn o beth, yn ogystal â’r gwaith trawsnewid digidol yn y sector cyhoeddus a wnaed gan Lee Waters, AC;
	* mae angen egluro beth yw Cymru 4.0 – os yw’n ymgyrch, mae angen deall y pethau sy’n digwydd yn barod yn y maes hwn; a
	* dylai’r camau gweithredu ar wella ansawdd gwaith fod yn gysylltiedig â’r Comisiwn Gwaith Teg.
	1. Soniodd Matt hefyd am yr ymgynghoriad sy’n cael ei gynnal gan Weinidog y Gymraeg a Chysylltiadau Rhyngwladol ynghylch strategaeth ryngwladol newydd i Gymru. Gofynnwyd i aelodau’r panel gyfrannu ato drwy’r arolwg ar-lein – bydd Matt yn rhannu’r manylion.
3. **Blaengynllun a Dyddiadau Pwysig**
	1. Cafodd y blaengynllun ei drafod. Bydd cyfarfod nesaf y panel yn cael ei gynnal ar 30 Ebrill, a bydd yn gyfle i gyfrannu at y broses ddrafftio. Rhaid i’r ddogfen derfynol fod yn barod erbyn 10 Mai, er mwyn gallu gwneud y gwaith dylunio a chyfieithu.
	2. Cyn cyhoeddi’r adroddiad – ar hyn o bryd, disgwylir iddo gael ei gyhoeddi yn ystod yr wythnos sy'n dechrau ar 17 Mehefin – bydd cyfnod o waith cyfathrebu ac ymgysylltu, a bydd y panel yn cael gwahoddiad i gyfrannu at y gwaith hwnnw.
	3. Trafodwyd gwedd yr adroddiad terfynol. Er ein bod yn dymuno gwneud yr adroddiad mor rhyngweithiol â phosib – yn debyg i’r ddogfen ‘Journey 2022’ gan Atos – mae’n annhebygol y bydd hynny’n bosib gyda’r amserlen a’r adnoddau presennol. Bydd cymorth wrth law er mwyn helpu gydag unrhyw waith dylunio angenrheidiol, ond bydd angen cael y cynnwys terfynol cyn gallu gwneud y gwaith hwn.
4. **Strwythur a chynnwys Adroddiad yn y dyfodol**

**Trosolwg o’r prif argymhellion**

* 1. Codwyd nifer o bwyntiau yn ystod y drafodaeth ynghylch y sleidiau a gafodd eu cyflwyno gan Phil, gan gynnwys y canlynol:
* natur hyd braich unrhyw strwythurau trefniadaethol yn y dyfodol;
* a yw Cymru 4.0 yn cyd-fynd â naratif tymor hir yr adroddiad;
* dylai’r adroddiad ystyried defnyddio termau ac ymadroddion gwahanol i ddisgrifio’r sefyllfa yn y dyfodol a’r camau i’w cymryd (h.y. peidio â defnyddio ymadroddion fel ‘cyngor ar yrfaoedd’);
* ansawdd swyddi a chyfyngiadau’r farchnad lafur o ran lleihau anghydraddoldeb, a’r posibilrwydd gwirioneddol o gael rhyw fath o drefn hyblyg ond sicr (flexicurity) / model incwm sylfaenol ar gyfer Cymru;
* mae’n bosib y bydd angen i’r adroddiad ystyried y pwerau sydd wedi’u datganoli i Gymru a pha bwerau ychwanegol fydd eu hangen o bosib ac, yn hollbwysig, sut byddai modd rhoi’r rhain ar waith;
* mae sicrhau bod Cymru yn rhan o bolisïau a strwythurau Llywodraeth y DU yn bwysig;
* dweud yn glir beth yw’r camau cyflawni – os ydym yn sôn am y polisi economaidd cyfredol, dylem ddweud hynny a pheidio â defnyddio geiriau’r dydd, fel ‘Labordai AI’;
* bydd setiau data gwerthfawr a data agored yn adnoddau hollbwysig i lywio’r broses o gyflwyno’r adroddiad – ond y cwestiwn yw, a ddylai’r rhain gael eu cadw’n fewnol yn y llywodraeth, neu fod ar gael drwy strwythur neu gorff arall?

**Clystyrau Twf**

* 1. O ran clystyrau twf, nodwyd bod AI/data, gwaith seiber a dadansoddi yn ganolog i’r rhain – mae cyfleoedd i ddefnyddio data i lywio gwaith yn y llywodraeth, ac i wneud dewisiadau i rag-weld yr hyn y byddwn ni’n ei wneud yn y dyfodol. Hefyd:
* dylai’r adroddiad ystyried defnyddio rhyw fath o acronym ar gyfer cipio data, dadansoddi ac ati fel un endid;
* dylid ychwanegu cynhyrchu bwyd ac amaethyddiaeth at y rhestr, o bosib fel clwstwr ‘Cynhyrchu Uwch’;
* cafwyd trafodaeth hirfaith ynghylch atebolrwydd dros weithgareddau cyflawni, gan gynnwys a fyddai Comisiynydd Cenedlaethau'r Dyfodol yn gallu cyflawni rhyw rôl yn yr elfen hon.

**Swyddi’r Dyfodol yng Nghymru / Ailgynllunio Swyddi**

* 1. Trafodwyd camau i helpu i ailgynllunio swyddi ar lefel y cwmni, gan gynnwys y canlynol:
* efallai y bydd angen i Gymru gael cymorth arbenigol yn y maes hwn er mwyn gweithio gyda busnesau i ailgynllunio swyddi – dydy’r system bresennol ddim yn gallu cynnig y cymorth sydd ei angen;
* dylid ystyried rhannu cyllid yn elfennau arbenigol, a llacio’r telerau sy’n pennu pryd y gellir gwario ar gymorth;
* ystyried fersiwn symlach o lwyfan buddsoddwr – e.e. creu cronfa CTO neu fathau eraill o wasanaethau Adnoddau Dynol ar raddfa fach;
* gallai’r Llywodraeth ddarparu trwyddedau am ddim ar gyfer hyfforddiant Azure;
* efallai y byddai gwaith y Ffederasiwn Busnesau Bach gyda Thasglu’r Cymoedd yn ddefnyddiol yn hyn o beth;
* mae angen pŵer ac awdurdod i ddod â phopeth at ei gilydd; ac
* mae iaith yn bwysig o ran cyflwyno syniadau a chysyniadau.

4.4 Gofynnodd Phil i’r panel ystyried unrhyw argymhellion/camau gweithredu neu sylwadau y dylid eu cynnwys yn yr adroddiad terfynol, ond sydd heb gael eu pwyso a’u mesur yn y cyfarfod neu yn ystod trafodaethau blaenorol.